**2. sz. melléklet**

**KÖZMŰVELŐDÉSI MEGÁLLAPODÁS**

amely létrejött egyrészről **Szombathely Megyei Jogú Város Önkormányzata**

(9700 Szombathely, Kossuth Lajos u. 1–3.), képviseli: dr. Puskás Tivadar polgármester (a továbbiakban: Önkormányzat)

másrészről a **Szombathelyi Zsidó Hitközség Szociális és Kulturális Alapítványa** (a továbbiakban: **Alapítvány**) (9700  Szombathely, Batthyány tér 9.) képviseli: Császárné Sugár Judit

(a továbbiakban: együttesen szerződő felek) között a mai napon az alábbi feltételekkel:

a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény (a továbbiakban: törvény) 76. § (2) bekezdése alapján a települési önkormányzat kötelező feladata a helyi közművelődési tevékenység támogatása körében különösen:

a) az iskolarendszeren kívüli, öntevékeny, önképző, szakképző tanfolyamok, életminőséget és életesélyt javító tanulási, felnőttoktatási lehetőségek, népfőiskolák megteremtése,

b) a település környezeti, szellemi, művészeti értékeinek, hagyományainak feltárása, megismertetése, a helyi művelődési szokások gondozása, gazdagítása,

c) az egyetemes, a nemzeti, a nemzetiségi és más kisebbségi kultúra értékeinek megismertetése, a megértés, a befogadás elősegítése, az ünnepek kultúrájának gondozása,

d) az ismeretszerző, az amatőr alkotó, művelődő közösségek tevékenységének támogatása,

e) a helyi társadalom kapcsolatrendszerének, közösségi életének, érdekérvényesítésének segítése,

f) a különböző kultúrák közötti kapcsolatok kiépítésének és fenntartásának segítése,

g) a szabadidő kulturális célú eltöltéséhez a feltételek biztosítása,

h) egyéb művelődést segítő lehetőségek biztosítása,

i) a települési könyvtár, valamint a település közigazgatási területén lévő muzeális intézmény közművelődési tevékenységének támogatása.

A **Szombathelyi Zsidó Hitközség**a Savaria Megyei Hatókörű Városi Múzeummal (a továbbiakban: Savaria Múzeum) együttműködésben 2015. augusztus 27-én nyitotta meg Szombathelyen, a Zrínyi Ilona utca 17. számú egykori neológ iskola (ma a Zsidó Kultúra Háza) épületének modern kiállítóterében a „Szemtől szemben – Képek az elhurcolt szombathelyi zsidóság történetéből” című állandó kiállítását.

A perszonalitást, az egyéni sorsokat és megéléstörténetet fókuszába helyező tárlat közel ezer archív fotográfián, negyven témán és több mint ötszáz emberi arcon keresztül mutatja be a soá előtti 3200 fős szombathelyi zsidóság mindennapjait, az egyes személyek, családok, csoportok életét, a zsidó közösség anyagi, szellemi kultúráját, vallási életét, társadalmát és történetét, valamint pusztulását és a vészkorszak utáni újjáéledését. Ezáltal a modern Szombathely 19–20. századi történelmének egy ez idáig rejtve maradt világába nyújt érzékeny és izgalmas bepillantást.

A Szombathelyi Zsidó Hitközség és a Savaria Múzeum egyedülálló összefogásának eredményeképpen kétnyelvű (magyar–angol) tárlat nyílt, amely állandó lehetőséget biztosít arra, hogy az érdeklődő látogatók még szélesebb köre közelíthesse és érthesse meg a szombathelyi mikroközösség történetén keresztül a Magyarországon és Közép-Európában élő zsidóság sorsát. Az állandó kiállítás megszólítja a világ számos pontján élő egykori szombathelyi zsidó családok leszármazottait is.

Ugyanakkor a látogatókat és az emlékezetpolitikát is szembenézésre készteti, hiszen a politikatörténeti események bemutatásával párhuzamosan helyi zsidó polgárok sorsán – női, gyermek- és férfiportrékon – keresztül részletesen és emberi közelségből, „szemtől szemben” mutatja be a holokauszt helyi előzményeit, valamint a koncentrációs táborok borzalmait. A kiállítás emléket állít, szembenézésre ösztönöz és tanít.

A tárlat lehetőséget biztosít Szombathely és tágabb környezete, Vas megye alap-, közép- és felsőfokú oktatási intézményeinek, hogy tananyagukba illesszék a helyi zsidóságról összefoglalt tudást.

Az országosan elismert, egyedülálló kiállítás Szombathely Megyei Jogú Város, a Magyarországi Zsidó Hitközségek Szövetsége, a Savaria Megyei Hatókörű Városi Múzeum, valamint a Szombathelyi Zsidó Hitközség támogatásával valósult meg.

A kiállítást az **Alapítvány**önkéntesek közreműködésével működteti, továbbá 2016-ban egy hosszú távú közfoglalkoztatott tárlatvezető segítette a munkát.

A hitközség székházában kialakított Látogatóközpontban található:

SOÁ – holokauszt tárlat (vallási tárgyak, kegytárgyak, emléktárgyak a zsidók Szombathelyre történő betelepedésétől a holokausztig).

Zsidó otthon – történeti tárlat (korabeli enteriőr a 19–20. század fordulójáról zsidó emléktárgyakkal, témája: készülődés peszah ünnepére).

Emlékezés fala – akiknek hozzátartozói nyughelye ismeretlen.

A Szombathelyi Zsidó Hitközség Szociális és Kulturális Alapítványa 1993 óta végzi vállalt feladatát: zsidó rászorulók segítését, illetve kulturális programokat szervez és valósít meg. Az Alapítvány nonprofit, közhasznú szervezet, melyet a hitközség és egy magánszemély hozott létre. Feladatait saját erőből, önkéntes munkában, a hittestvérek segítségével, adományaiból, illetve pályázati forrásokból végzi. Szerény eszközeivel tenni kíván az előítélet, a szekularizáció, a gyűlöletbeszéd, a diszkrimináció ellen. Önkéntesei közreműködnek különböző kulturális és ismeretterjesztő programok (pl. Zsidó Szabadegyetem, Savaria Karnevál – Zsidó Udvar, Szombathelyi Zsidó Fesztivál), illetve a vallási ünnepekhez kapcsolódó rendezvények szervezésében, megvalósításában. A székházban és a Zsidó Kultúra Házában rendszeresen szervez kulturális programokat, kiállításokat, könyvbemutatókat, de bekapcsolódik a Bloomsday és a Savaria Karnevál rendezvénysorozatába is. A Szemtől szemben kiállítás szervesen kapcsolódik a szombathelyi oktatáshoz: az Alapítvány munkatársai rendszeresen tartanak vezetést történelemórákon általános és középiskolás diákoknak. Az Imateremben osztályfőnöki órák keretében a zsidó vallásról hallhatnak előadást az iskolások. A kiállítások, egyéb programok hozzájárulnak a város kulturális sokszínűségéhez, egyedi színfolttal gazdagítva a palettát.

1./ A törvényben megfogalmazott feladatellátás érdekében az **Alapítvány** az alábbi közművelődési feladatok ellátását vállalja a jelen megállapodásban meghatározott módon.

Időszaki kiállítások rendezése, kulturális programok, előadások megszervezése. A Zsidó Kultúra Háza – mint közösségi tér – a programok ideje alatt a közönség számára ingyenesen nyitva áll.

Biztosítja a folyamatos párbeszédet a jelen és a múlt között, mert mindig újabb generációk számára teszi lehetővé az elődökkel való szembenézést.

Együttműködik a város múzeumaival, oktatási intézményeivel és egyéb kulturális szervezeteivel.

Segíti a történelem kutatásával foglalkozó magánszemélyek, közösségek, szervezetek munkáját.

Megismerteti a zsidó múlt, hagyomány és vallás jellegzetességeit az oktatásban részt vevő diákokkal, rajtuk keresztül családtagjaikkal is.

Tevékenységeit és szolgáltatásait az egyének és csoportok számára, a lakosság művelődési és képzési szükségleteinek megfelelően hozzáférhetővé teszi.

Ezen programok **térítési díj nélkül** vehetők igénybe.

2./ Az **Alapítvány**kötelezettséget vállal arra, hogy a jelen megállapodásban vállalt szolgáltatások körében a lakosság számára az egyenlő hozzáférés lehetőségét biztosítja, illetve tevékenységeinek megvalósítása során törekszik a környezeti fenntarthatóság elveinek betartására.

3./ Az **Alapítvány**jogosult arra, hogy a közművelődési megállapodásban rögzített feladatok ellátásán kívül a törvény és Szombathely Megyei Jogú Város Önkormányzata közművelődési, közgyűjteményi feladatairól és ellátásuk módjáról szóló 7/2008. (IV.29.) önkormányzati rendelete (a továbbiakban: Rendelet) céljaival egyező művelődési, képzési igényekre szolgáltatást kínáljon, közművelődési pályázatokon részt vegyen.

4./ Az **Alapítvány**  jogosult arra, hogy a jelen megállapodás megkötéséig végzett tevékenységeit az Önkormányzattal való egyeztetés nélkül folytassa, illetve olyan új tevékenységet, szolgáltatásokat, vállalkozásokat végezzen, melyek nem veszélyeztetik a törvényben és Rendeletben megfogalmazott és vállalt célok elérését, feladatok végzését.

5./ Az **Alapítvány** tevékenységét természetben a Szombathely, Batthyány tér 9., illetve a Szombathely Zrínyi Ilona u. 17. szám alatti ingatlanban végzi.

6./ Az **Alapítvány**kijelenti, hogy munkatársai rendelkeznek a jelen szerződésben meghatározott művelődési feladatok ellátásához szükséges felső-, ill. középfokú szakképesítéssel.

7./ Jelen megállapodást a szerződő felek határozott időtartamra, **2017. március 2. napjától 2018. december 31. napjáig** kötik meg.

8./ A Megállapodás pénzügyi kötelezettségvállalást nem tartalmaz.

9./ A szerződő felek jelen megállapodás teljesítése során egymással kötelesek együttműködni.

10./ A felek megállapodnak abban, hogy jelen megállapodást 2 hónapos felmondási idővel bármelyik fél jogosult felmondani a másik félhez intézett írásbeli nyilatkozatával.

 11./ Jelen megállapodásban nem szabályozott kérdésekben a Ptk. és az egyéb hatályos jogszabályok rendelkezéseit kell alkalmazni.

A felek a megállapodást, mint akaratukkal mindenben megegyezőt jóváhagyólag aláírták.

Szombathely, 2017. ……………………………….. ……..

     (: Dr. Puskás Tivadar :)         (: Császárné Sugár Judit :)

             polgármester        kuratóriumi elnök

Szombathely Megyei Jogú Város           Szombathelyi Zsidó Hitközség

 Önkormányzata                                               Szociális és Kulturális

 Alapítványa